Սպիտակ համայնքի ղեկավար Քաջայր Նիկողոսյանի ուղերձը՝ Գյուղատնտեսի օրվա կապակցությամբ

\_\_\_\_\_\_\_\_\_\_\_\_\_\_\_\_\_

 Այսօր գյուղատնտեսությամբ զբաղվողների և գյուղատնտեսության ոլորտի մասնագետների՝ ֆերմերների ու գիտնականների տոնն է։

Սիրելի՛ երկրագործներ, դուք եք մեր պետության պարենային անվտանգության երաշխավորները, դուք եք երկրի կերակրող ձեռքը, և հայրենիքի շնորհակալ հողը միշտ վարձահատույց է լինելու ձեզ՝ հետզհետե բարելավելով կենսամակարդակը: Հայ ֆերմերը, գյուղացին արժանի են բարձր գնահատանքի քրտնաջան աշխատանքի համար:

 Գյուղատնտեսությունը մեծապես կախված է բնակլիմայական պայմաններից, և հողագործի նվիրումը միշտ չէ, որ արդարացնում է սպասումները՝ հաճախ դառնալով հուսահատության պատճառ, սակայն գյուղացին շարունակում է արարել, քարից հաց քամել՝ ապացուցելով, որ տոկունությունն ու համառությունն են հաջողության բանաձևը:

 Գիտակցեով գյուղատնտեսության կարևորությունը՝ այսօր պետություն-համայնք համաֆինանսավորմամբ Սպիտակ համայնքում մի շարք ծրագրեր են իրականացվում, որոնք միտված են լուծելու ոռոգման խնդիրը, կառուցվել և կառուցվում են ոռոգման ցանցեր, ջրամբարներ, որոնք, վստահ եմ, քայլ առաջ կտանեն ցանքատարածքների և վարելահողերի մշակումը, կբարձրացնեն բերքատվությունը: Անելիքներ շատ կան, սակայն պետությունը համայնքի հետ ձեռք-ձեռքի հետզհետե կհաղթահարի դժվարությունները:

 Գյուղոլորտի աշխատողների վաստակի հանդեպ մեծագույն հարգանքի և շնորհակալության զգացումով եմ շնորհավորում բնագավառի նվիրյալներին` Գյուղատնտեսի օրվա կապակցությամբ։ Մաղթում եմ առաջընթաց, ամուր առողջություն և բարեկեցություն: